‘Ek hanteer dit’, sê Ramaphosa oor MkhizePres. Cyril Ramaphosa. (Foto: Elmond Jiyane/GCIS) Die omstredenheid waarin Zweli Mkhize, minister van gesondheid, vasgevang is rakende ŉ beweerde tenderskandaal, sal nie onder die mat ingevee word nie. Pres. Cyril Ramaphosa het Donderdag joernaliste by die parlement toegespreek en die versekering gegee dat die kwessie hanteer sal word. Die president het met Mkhize byeengekom en volgens Ramaphosa gee Mkhize sy volle samewerking. “Die kwessie gaan hanteer word.” Volgens Ramaphosa wil hy verseker dat die spesiale ondersoekeenheid (SOE) se ondersoek afgehandel word. Hy het gesê hy begryp dat mense ongeduldig is en sou verkies dat die aangeleentheid reeds gehanteer moes wees. Ramaphosa het gesê hy wil egter wag dat die volle proses sy gang gaan. Op ŉ vraag of die kwessie die land se inentingsprogram kan beïnvloed, het Ramaphosa “nee” geantwoord en gesê die inentingsprogram word deur die interministeriële taakspan bestuur. Talle partye en organisasies het reeds geëis dat Mkhize die trekpas kry te midde van die bewerings teen hom. Die DA het gister strafregtelike aanklagte teen Mkhize en die direkteur-generaal van gesondheid, dr. Sandile Buthelezi, oor die Covid-19-korrupsieskandaal van Digital Vibes ter waarde van R150 miljoen aanhangig gemaak. Dr. Zweli Mkhize, minister van gesondheid. (Foto: Twitter) Mkhize het na bewering persoonlik die dokumente onderteken wat die kontrak bevat dat dié maatskappy deur nabye vennote van hom bestuur en besit word. Die jongste bewerings lui nou dat Digital Vibes glo ŉ tweedehandse Toyota Land Cruiser vir Mkhize se seun, Dedani, gekoop het. Daar word ook beweer dat Digital Vibes vir instandhoudingswerk aan een van min. Mkhize se eiendomme betaal het. Philip van Staden, VF Plus-LP en woordvoerder oor gesondheid, het gesê Mkhize moet nou met eerlikheid na vore tree oor die vrae rakende Digital Vibes en oor aanstellings wat in sy kantoor en departement gedoen is. “Die VF Plus doen ŉ beroep op min. Mkhize om vroegtydig na vore te tree en om eerlik te wees met Suid-Afrikaners oor al hierdie sake voordat ŉ verslag van die SOE teen einde Junie uitgereik word wat dalk ernstige gevolge vir Mkhize en die departement van gesondheid kan inhou.”